Un nou podcast Ploieștiul Nostru este postat pe contul de YouTube al Observatorului Prahovean. Alesia Marin, realizatorul podcastului, îl are invitat pe Andrei Aldea, elev în clasa a 12-a la Colegiul Național „Alexandru Ioan Cuza”, vicepreședinte în Consiliul Școlar al Elevilor din liceul său, debater în Clubul de Dezbateri Academice AES Ploiești și unul dintre voluntarii activi care luptă pentru schimbarea în bine în orașul Ploiești.
A descoperit pasiunea pentru voluntariat în timpul clasei a 10-a, atunci când s-a implicat pentru prima dată în cadrul unei asociații care activează în acest domeniu. Ulterior, prin intermediul asociației MasterPeace Ro a descoperit tot domeniul de proiecte Erasmus+ și Youth Exachange.
Astfel, a fost acceptat ca delegat din partea României în cadrul unei conferințe de amploare: Model of UNESCO (Istanbul, Turcia, în anul 2022). Revenind în țară, a împărtășit valorile și cunoștințele dobândite în cadrul conferinței cu alți tineri prahoveni, dornici să afle în ce constă o activitate interculturală, urmând să organizeze chiar el, împreună cu colegii săi, o astfel de conferință, în orașul Ploiești.
Andrei și-a continuat călătoria în domeniul voluntariatului prin intermediul Fundației Județene pentru Tineret Prahova și prin programul „Ploiești, Capitala Tineretului, 2024”, implicându-se în viața comunitară și în diverse activități care îi oferă oportunitatea să schimbe în bine societatea.
Reprezentant al orașului Ploiești în delegația CTR, a avut oportunitatea să participe în cadrul unei conferințe de amploare de la Parlamentul European la Bruxelles.
Una dintre marile pasiuni pe care Andrei le împărtășește este limba japoneză. Captivat de serialele care împărtășesc această cultură, tânărul s-a identificat cu obiceiurile și cu stilul de viață al japonezilor, începând să învețe singur alfabetul și cuvintele de bază ale limbii.
Ulterior, a urmat cursuri specializate, implicându-se apoi în cadrul festivalului IZANAGI Japanese Film Festival, iar în prezent coordonează propriul club de limba japoneză, în cadrul Fundației Județene pentru Tineret Prahova, predând tinerilor ploieșteni cunoștințele pe care el le deține și promovând cultura japoneză.
Acumulând o experiență vastă în cadrul predării, Andrei Aldea dezvăluie în podcastul Ploieștiul Nostru meseria de care este pasionat și pe care și-o dorește: profesor de limba japoneză. Întrebat de Alesia Marin dacă va urma cursurile universitare în România sau dacă va alege o facultate din afara țării, Andrei răspunde că viitorul său este în țară și că își dorește să lupte pentru schimbarea în bine.
Andrei Aldea în cadrul podcastului Ploieștiul Nostru: „Deși îmi doresc sa fiu student internațional, simt ca acum nu este momentul potrivit, simt ca tot ce am început aici merita dus mai departe, iar plecatul în străinătate sa devina un bonus pentru ceea ce voi construi acasa”
Emisiunea poate fi urmărită aici: